ไฟแนนเชียลไดเจสต์
หุ้น KEST เปลี่ยนชื่อใหม่ MBKET
29 ต.ค. 2565

หุ้น KEST เปลี่ยนชื่อใหม่ MBKET
ตลาดหลักทรัพย์แห่งประเทศไทย (ตลท.) แจ้งเปลี่ยนแปลงชื่อบริษัทและชื่อย่อหลักทรัพย์ของ KEST ในการซื้อขายของบริษัทหลักทรัพย์ กิมเอ็ง ซึ่งเป็นชื่อเดิม เป็นชื่อใหม่บริษัทหลักทรัพย์ เมย์แบงก์ กิมเอ็ง และเปลี่ยนชื่อย่อหลักทรัพย์จาก KEST เป็น MBKET ทั้งนี้มีผลตั้งแต่วันที่ 28 พ.ย. 2554
ICC ขายที่สิ่งปลูกสร้างให้สหพัฒน์
คณะกรรมการบริษัท ไอ.ซี.ซี.อินเตอร์เนชั่นแนล (ICC) มีมติเห็นชอบให้บริษัทขายที่ดินพร้อมอาคารสิ่งปลูกสร้างที่ จ.ปราจีนบุรี ให้กับบริษัท สหพัฒนพิบูล มูลค่า 7 ล้านบาท ซึ่งเป็นรายการที่เกี่ยวโยงกัน
วัตถุประสงค์ในการขายที่ดิน เนื่องจากบริษัทไม่ได้ใช้ประโยชน์ในทรัพย์สิน ซึ่งยังช่วยลดภาระการดูแลทรัพย์สิน
KAMART กก.ลาออกหลังเปลี่ยนธุรกิจ
บริษัท คาร์มาร์ท (KAMART) แจ้งว่า นายประสิทธิ์ ธีรรัตน์บงกช ได้มีหนังสือขอลาออกจากตำแหน่งกรรมการบริษัทและกรรมการตรวจสอบ มีผลตั้งแต่วันที่ 16 ธ.ค. 2554 เป็นต้นไป
สาเหตุเนื่องจากในขณะนี้บริษัทมีการเปลี่ยนแปลงธุรกิจหลักจากเดิม คือ ธุรกิจการจำหน่ายรถยนต์ที่ใช้ก๊าซธรรมชาติมาเป็นธุรกิจการจำหน่ายสินค้าอุปโภคบริโภค นายประสิทธิ์จึงเห็นว่าบริษัทควรสรรหากรรมการบริษัทและกรรมการตรวจสอบท่านใหม่ที่มีประสบการณ์และคุณวุฒิที่เหมาะสมกับการดำเนินธุรกิจหลักในปัจจุบันของบริษัท 
หุ้น CHOW รอขายต้นธ.ค.
นายอนาวิล จิรธรรมศิริ ประธานเจ้าหน้าที่บริหาร บริษัท เชาว์ สตีล อินดัสทรี้ (CHOW) ผู้ประกอบธุรกิจผลิตและจำหน่ายผลิตภัณฑ์เหล็กแท่งยาว (Billet) รายใหญ่ของประเทศที่มีคุณภาพเป็นที่ยอมรับในระดับสากล เปิดเผยว่า บริษัทเตรียมเสนอขายหุ้นสามัญเพิ่มทุนให้กับประชาชนทั่วไปเป็นครั้งแรก (IPO) จำนวน 200 ล้านหุ้น มูลค่าที่ตราไว้ (พาร์) ที่ 1 บาทต่อหุ้น หลังจากที่ทางสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้เริ่มนับหนึ่งแบบแสดงรายการข้อมูล (ไฟลิง) เพื่อขอเป็นบริษัทจดทะเบียนในตลาดหลักทรัพย์ เอ็ม เอ ไอ (mai) เมื่อวันที่ 23 พ.ย.ที่ผ่านมา
ทั้งนี้ หลังจากเสนอขายหุ้น IPO จะทำให้บริษัทมีทุนชำระแล้วจำนวน 800 ล้านบาท ซึ่งคาดว่าจะเปิดเสนอขายหุ้นได้ในช่วงต้นเดือน ธ.ค.นี้ และคาดว่าจะเข้าทำการซื้อขายใน mai ได้ประมาณกลางเดือน ธ.ค. 2554 โดยมีบริษัท ทริปเปิ้ล เอ พลัส แอดไวเซอรี่ เป็นที่ปรึกษาทางการเงิน